Ανάλογα με την ηλικία του παιδιού, μπορείτε να εγκαταστήσετε το Kaspersky Safe Kids και να ορίσετε τους κανόνες για τη χρήση συσκευών μόνοι σας, ή να το κάνετε μαζί με το παιδί σας.
Ηλικία: 3-6
Η εγκατάσταση του Kaspersky Safe Kids δεν χρειάζεται να συζητηθεί με παιδιά ηλικίας 3-6 ετών. 
Μπορείτε να εγκαταστήσετε την εφαρμογή πριν δώσετε τη συσκευή στο παιδί σας. Αν αφήσετε το παιδί να χρησιμοποιεί τη δική σας συσκευή, είναι καλή ιδέα να δημιουργήσετε έναν ξεχωριστό λογαριασμό για το παιδί, όπου θα μπορείτε να ορίσετε όλους τους απαραίτητους περιορισμούς. 
Να θυμάστε ότι τα παιδιά εθίζονται εύκολα σε γκάτζετ. Δεν πρέπει να αφήνετε το παιδί να έχει το τηλέφωνο ή το tablet του κατά τη διάρκεια των γευμάτων ή να το χρησιμοποιείτε ως έναν τρόπο για να το ηρεμείτε. Αλλιώς, το παιδί μπορεί να αρνηθεί να φάει χωρίς να βλέπει κινούμενα σχέδια ή να κλαίει αν δεν του δώσετε το τηλέφωνό του.
Ηλικία: 7-10
Τα παιδιά ηλικίας 7-10 ετών μπορεί να χρησιμοποιούν υπολογιστή για σχολικές εργασίες και ένα τηλέφωνο για να επικοινωνούν με τους γονείς και τους φίλους τους, συνεπώς δεν είναι ασυνήθιστο να έχουν δικές τους συσκευές. Είναι καλύτερο να εγκαταστήσετε την εφαρμογή πριν δώσετε στο παιδί την πρώτη του προσωπική συσκευή. Για παράδειγμα, μπορείτε να πείτε στο παιδί: 
"Εγκατέστησα ένα ειδικό πρόγραμμα για την προστασία σου. Θα σου μάθει πώς να είσαι ασφαλής στο Διαδίκτυο, θα σε προειδοποιεί για κακές πληροφορίες και θα σε βοηθάει να βρίσκεις το τηλέφωνό σου αν το χάσεις."
Δεν χρειάζεται να πείτε στο παιδί για όλες τις λειτουργίες του προγράμματος. Χρησιμοποιήστε με σύνεση τις πληροφορίες που λαμβάνετε από το Kaspersky Safe Kids.
Τα 7-10χρονα ξοδεύουν τον περισσότερο ελεύθερο χρόνο τους παίζοντας. Αν τα παιδιά αφιερώνουν όλο τον χρόνο τους παίζοντας παιχνίδια σε υπολογιστή, μπορεί να εθιστούν. Είναι σημαντικό να ελέγχετε τον χρόνο που περνάει το παιδί σας εμπρός από την οθόνη. Το συνιστώμενο χρονικό όριο δεν πρέπει να υπερβαίνει τις 2 ώρες ανά ημέρα.
Ηλικία: 11-13
Η εγκατάσταση του Kaspersky Safe Kids πρέπει να συζητηθεί με παιδιά ηλικίας 11-13 ετών. 
Μπορείτε να το συνδέσετε με την αγορά μιας νέας συσκευής που λαχταράει το παιδί σας. Μπορείτε να πείτε: 
"Θα σου αγοράσω ένα νέο τηλέφωνο (ή υπολογιστή), υπό έναν όρο: θα εγκατασταθεί το Kaspersky Safe Kids σ' αυτό. Θα σε προστατεύει από επικίνδυνες τοποθεσίες Web, θα με προειδοποιεί για άγνωστους ανθρώπους που προσπαθούν να έρθουν σε επαφή μαζί σου και θα με ενημερώνει για το πού βρίσκεσαι."
Αν δεν σκοπεύετε να αγοράσετε μια νέα συσκευή, πείτε στο παιδί τις ανησυχίες σας και προτείνετε έναν συμβιβασμό: 
"Ακούς συνέχεια για τους κινδύνους στο Διαδίκτυο και στον πραγματικό κόσμο: απαγωγές, ληστείες, τρομοκρατία, τυχερά παιχνίδια, παρακολούθηση, εκβιασμοί κ.λπ. (Θα ήταν καλό να αναφέρετε ένα παράδειγμα από τον πραγματικό κόσμο που γνωρίζει το παιδί.) Ανησυχώ πολύ για σένα, αλλά καταλαβαίνω ότι μεγαλώνεις και θέλεις περισσότερη ελευθερία και ανεξαρτησία. Ας συμφωνήσουμε ότι θα σταματήσω να γκρινιάζω για το τι κάνεις, αλλά θα εγκαταστήσω ένα πρόγραμμα για την προστασία σου από επικίνδυνες τοποθεσίες Web, που θα με ειδοποιεί αν κάποιος άγνωστος προσπαθήσει να έρθει σε επαφή μαζί σου και θα μου λέει πού βρίσκεσαι. Τι λες;"
Με τα 11-13χρονα, θα πρέπει να εστιάσετε σε τρείς σημαντικές δυνατότητες της εφαρμογής: παρακολούθηση τοποθεσίας, παρακολούθηση μέσων κοινωνικής δικτύωσης και ύποπτων επαφών, και αποτροπή του εθισμού στα μέσα κοινωνικής δικτύωσης. Δεν χρειάζεται να πείτε στο παιδί σας για όλα τα εργαλεία του Kaspersky Safe Kids.
Μην κρύψετε το γεγονός ότι θα μπορείτε να δείτε πληροφορίες για την τοποθεσία του παιδιού σας. Είναι καλύτερο να πείτε: 
"Γίνεσαι πιο ώριμο και ανεξάρτητο παιδί. Δεν έχω πρόβλημα μ' αυτό, αλλά ανησυχώ ότι δεν θα μπορώ να σε βοηθήσω αν με χρειαστείς ξαφνικά. Κάνε όση παρέα θέλεις με τους φίλους σου, αλλά μην απομακρύνεσαι. Ας αποφασίσουμε μαζί πού μπορείς να τριγυρνάς ελεύθερα. Το πρόγραμμα θα με ενημερώσει αν πας κάπου αλλού. Αν πρέπει να πας αλλού, τηλεφώνησέ μου, εντάξει;"
Προειδοποιήστε το παιδί σας στην προεφηβεία ότι η εφαρμογή θα σας επιτρέπει να διαβάζετε τα μηνύματά του σε μέσα κοινωνικής δικτύωσης και θα σας ειδοποιεί για ύποπτες επαφές: 
"Όπως όλοι, μπορώ να βλέπω τη σελίδα σου, αλλά μόνο ότι δημοσιεύεις δημόσια. Δεν θα μπορώ να βλέπω τα ιδιωτικά σου μηνύματα. Σέβομαι την ιδιωτικότητά σου. Αλλά αν κάποιος ύποπτος προσπαθήσει να σε κάνει 'φίλο', π.χ. κάποιος ξένος ενήλικας, το πρόγραμμα θα με ενημερώσει γι' αυτό."
Για τα 11-13χρονα, είναι ιδιαίτερα σημαντική η θέση τους μεταξύ της ομάδας των συνομηλίκων τους. Χρησιμοποιούν το Διαδίκτυο ως εργαλείο επικοινωνίας και κοινωνικοποίησης. Εξηγήστε στο παιδί σας ότι είναι σημαντικό να κάνει τακτικά διαλείμματα από τα μέσα κοινωνικής δικτύωσης και διατυπώστε μια πρόταση: 
"Πολλοί άνθρωποι, όχι μόνο έφηβοι, έχουν προβλήματα με την υπερβολική χρήση των μέσων κοινωνικής δικτύωσης. Σε σοβαρές περιπτώσεις, μπορεί να χρειαστεί να απευθυνθούν σε ψυχίατρο. Ο απλούστερος τρόπος για την πρόληψη μιας τέτοιας κατάστασης είναι ο περιορισμός της χρήσης των μέσων κοινωνικής δικτύωσης. Μπορείς να χρησιμοποιείς μέσα κοινωνικής δικτύωσης υπό έναν όρο: απαγορεύονται κατά τη διάρκεια των σχολικών ωρών και τη νύχτα."
Με παιδιά αυτής της ηλικίας, ο υπερβολικός έλεγχος μπορεί να βλάψει τη σχέση σας. Χρησιμοποιήστε τις πληροφορίες που λαμβάνετε από το Kaspersky Safe Kids με σύνεση. Σε ορισμένες περιπτώσεις, ίσως χρειαστεί να βγάλετε τα δικά σας συμπεράσματα, αλλά δεν είναι απαραίτητο να πείτε τα πάντα στο παιδί σας. 
Ηλικία: 14-17
Αν το παιδί σας είναι ηλικίας 14-17 ετών, πρέπει να φτάσετε σε μια αμοιβαία συμφωνία για τη χρήση του Kaspersky Safe Kids. 
Εάν εγκαταστήσετε την εφαρμογή χωρίς τη συναίνεσή του, ενδέχεται να υπάρξουν ανεπιθύμητες συνέπειες. Μπορείτε να πείτε: 
"Είσαι ήδη ανεξάρτητο παιδί και καταλαβαίνω ότι νομίζεις πως απλώς γίνομαι υπερβολικός. Αλλά ακόμη και οι ενήλικες μπλέκουν σε δύσκολες καταστάσεις μερικές φορές. Θα ένιωθα πολύ καλύτερα αν συμφωνούσες να εγκαταστήσουμε ένα ειδικό πρόγραμμα στο τηλέφωνο και τον υπολογιστή σου για να με ειδοποιεί για απειλές και ύποπτες επαφές και για να σε προστατεύει από την αγορά πραγμάτων κατά λάθος και από οικονομικές απάτες. Υπόσχομαι ότι δεν θα χρησιμοποιώ όσες λειτουργίες δεν θέλεις."
Η εθελοντική συναίνεση του παιδιού σας για την εγκατάσταση της εφαρμογής είναι σημάδι εμπιστοσύνης. Να θυμάστε ότι τα περισσότερα παιδιά άνω των 14 ετών έχουν αρκετές τεχνικές γνώσεις για να διαγράψουν οποιαδήποτε εφαρμογή από τη συσκευή τους. Ο έφηβός σας θα μπορούσε απλώς να απενεργοποιήσει το τηλέφωνό του, να αγοράσει άλλη συσκευή ή να ανοίξει έναν διαφορετικό λογαριασμό σε μέσα κοινωνικής δικτύωσης. 
Πολλά 14-17χρονα ερωτεύονται για πρώτη φορά σε αυτήν την ηλικία και δείχνουν αυξανόμενο ενδιαφέρον για τις σχέσεις, συμπεριλαμβανομένων των σεξουαλικών. Το παιδί σας μπορεί να είναι απρόθυμο να σας ανοιχτεί γι' αυτά τα θέματα. Δείξτε κατανόηση και αφήστε το να βλέπει τις τοποθεσίες Web γι' αυτό το θέμα που θεωρείτε κατάλληλες.